ભારત પાકિસ્તાનમાં કચ્છ અને સિંધમાં જે વિસ્તાર આવેલો છે તેમાં સિંધ તરફનો વિસ્તાર કચ્છની સરખામણીએ ઉંચો છે અને ત્યાંથી નદીઓના વહેંણ પણ આવેલા છે. મીઠા પાણીની નદીઓના વહેંણ દરીયામાં ન જતા રહે તેના માટે પાકિસ્તાને ટાઇડલ લીંક બનાવી જેને ત્યાંના સ્થાનીક લોકો અલ્લાહ બંધ તરીકે ઓળખે છે. પરંતુ કુદરતનો કહેર કહો કે ગમે તે ભૂકંપને કારણે દરિયા તરફ જતું પાકિસ્તાની નદીઓનું પાણી કચ્છ તરફથી ઉંચુ થઇ જતાં તેનો પ્રવાહ પલટાઈને પાકિસ્તાન તરફ થઇ જવા પામ્યો છે. કચ્છના ખાવડા નજીકના ઇન્ડિયા બ્રીજ પાસેની સરહદી સલામતી દળની વિઘોકોટ ચોકીથી આશરે દશેક કિલોમીટર દૂર શકુર તળાવ આવેલું છે. મોટા રણવિસ્તારમાં ફેલાયેલા આ શકુર લેકમાં પેલીકન સહિતના દેશ વિદેશના પંખીઓને કલરવ કરતાં જોવાં મળે છે.